A TANÁCS 1544/2006/EK RENDELETE
(2006. október 5.)
a selyemhernyó-tenyésztés ösztönzésére szolgáló különleges intézkedések megállapításáról
(kodifikált változat)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Gazdasági és Szociális Bizottság véleményére (2),
mivel:
(1)
A selyemhernyó-tenyésztés ösztönzésére szolgáló különleges intézkedések megállapításáról szóló, 1972. április 24-i 845/72/EGK tanácsi rendeletet (3) több alkalommal jelentősen módosították (4). Az áttekinthetőség és érthetőség érdekében ezt a rendeletet kodifikálni kell.
(2)
Az egyes, a Szerződés II. mellékletében felsorolt termékek piacának közös szervezéséről szóló, 1968. június 28-i 827/68/EGK tanácsi rendelet (5) megállapítja a selyemhernyó- és selyemhernyópete-kereskedelmet szabályozó intézkedéseket, anélkül azonban, hogy a Közösségen belüli támogatási intézkedéseket írna elő. A selyemhernyó-tenyésztés a Közösség egyes régióinak gazdasága számára bizonyos jelentőséggel bír. E tevékenység ezekben a régiókban kiegészítő bevételi forrást jelent a mezőgazdasági termelők számára. Intézkedéseket kell hozni annak biztosítására, hogy a selyemhernyó-tenyésztők ésszerű jövedelemhez jussanak.
(3)
Ebből a célból rendelkezni kell olyan intézkedésekről, amelyek megkönnyítik a kínálat piaci igényekhez történő igazítását, valamint a selyemhernyó-tenyésztés tekintetében az összes nemzeti selyemhernyó-támogatás helyébe lépő támogatást kell nyújtani. Figyelembe véve a selyemhernyó-tenyésztés jellegzetességeit, a támogatást a felhasznált, selyemhernyópetéket tartalmazó dobozok után fizetendő átalányösszegben kell meghatározni.
(4)
Az e rendeletből származó kötelezettségek kapcsán a tagállamok számára felmerült költségeket a közös agrárpolitika finanszírozására vonatkozó rendelkezéseknek megfelelően a Közösségnek kell finanszíroznia.
(5)
Az ezen határozat végrehajtásához szükséges intézkedéseket a Bizottságra ruházott végrehajtási jogok gyakorlásának eljárásairól szóló, 1999. június 28-i 1999/468/EK tanácsi határozattal (6) összhangban kell meghozni,
ELFOGADTA EZT A RENDELETET:
1. cikk
(1) A Közösségben tenyésztett, a Kombinált Nómenklatúra 0106 90 00 alszáma alá tartozó selyemhernyók után, valamint a 0511 99 90 alszáma alá tartozó selyemhernyópeték után támogatást kell nyújtani.
(2) A támogatást a selyemhernyó-tenyésztők számára minden egyes felhasznált petedoboz után kell nyújtani, azzal a feltétellel, hogy a dobozok egy meghatározandó minimális mennyiségű petét tartalmaznak, és a hernyók tenyésztése sikeres.
(3) A támogatás összege a felhasznált selyemhernyópetét tartalmazó dobozonként 133,26 euro.
2. cikk
E rendelet alkalmazása céljából a 4. cikk (2) bekezdésében említettekkel összhangban részletes szabályokat kell elfogadni.
A részletes szabályok kiterjednek különösen az 1. cikk (2) bekezdésében említett minimummennyiségre, a tagállamok által a Bizottságnak továbbítandó adatokra, valamint olyan ellenőrző intézkedésekre, amelyek a Közösség pénzügyi érdekeit védik a csalások és más szabálytalanságok ellen.
3. cikk
A selyemhernyó-tenyészév a naptári év április 1-jén kezdődik és a következő naptári év március 31-én ér véget.
4. cikk
(1) A Bizottság munkáját a rostlen és a rostkender piacainak közös szervezéséről szóló, 2000. július 27-i 1673/2000 /EK tanácsi rendelet (7) 10. cikkével létrehozott termésrostpiaci irányítóbizottság (a továbbiakban: a bizottság) segíti.
(2) Az e bekezdésre történő hivatkozáskor az 1999/468/EK határozat 4. és 7. cikkét kell alkalmazni.
Az 1999/468/EK határozat 4. cikkének (3) bekezdésében meghatározott időtartam egy hónap.
(3) A bizottság elfogadja eljárási szabályzatát.
5. cikk
A közös agrárpolitika finanszírozását szabályozó rendelkezéseket alkalmazni kell az 1. cikkben említett termékekre.
6. cikk
A 845/72/EGK rendelet hatályát veszti.
A hatályon kívül helyezett rendeletre történő utalásokat úgy kell tekinteni, mintha erre a rendeletre vonatkoznának, és a II. mellékletben foglalt megfelelési táblázattal összhangban kell alkalmazni.
7. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2006. október 5-én.